DOI: 10.14457/tu.the.2017.701
title: ปัจจัยความพร้อมของพนักงานและขององค์กรที่ส่งผลต่อประสิทธิภาพการใช้ E-learning: กรณีศึกษา ธนาคารกรุงเทพ (จำกัด) มหาชน

description: งานวิจัยเรื่องปัจจัยความพร้อมของพนักงานและขององค์กรที่ส่งผลต่อประสิทธิภาพการใช้ E-Learning กรณีศึกษา ธนาคารกรุงเทพ (จำกัด) มหาชน เป็นการวิจัยเชิงสำรวจ กลุ่มตัวอย่างคือ พนักงานที่ปฏิบัติงานในสายงานด้านสินเชื่อระดับต้น ประกอบด้วย สายงานลูกค้าธุรกิจรายใหญ่, สายงานลูกค้าธุรกิจรายกลางนครหลวงต่างจังหวัด, สายงานลูกค้าธุรกิจรายปลีกนครหลวงต่างจังหวัด, สายงานบริหารสินเชื่อพิเศษ และสายธุรกิจสาขาต่างประเทศ จำนวน 330 คน ใช้แบบสอบถามเป็นเครื่องมือในการศึกษา ซึ่งประกอบด้วย 5 ส่วน คือ 1) แบบสอบถามข้อมูลทั่วไปของผู้ตอบแบบสอบถาม 2) แบบสอบถามประเมินความพร้อมขององค์กรต่อการใช้ E-Learning 3) แบบสอบถามประเมินความพร้อมของพนักงานต่อการใช้ E-Learning 4) แบบสอบถามประเมินการยอมรับเทคโนโลยีการใช้ E-Learning และ 5) แบบสอบถามประเมินประสิทธิภาพในการใช้ E-Learning ผลการศึกษาสรุปได้ดังนี้กลุ่มตัวอย่างส่วนใหญ่เป็นเพศหญิง (ร้อยละ 56.97) มีอายุในช่วง 23-25 ปี (ร้อยละ 63.64) การศึกษาระดับปริญญาตรี (ร้อยละ 55.76) สังกัดหน่วยงานสายลูกค้าธุรกิจรายกลาง (ร้อยละ 32.73) ตำแหน่งเตรียมเจ้าหน้าที่ธุรกิจสัมพันธ์ 7 (ร้อยละ 55.45) อายุงานในธนาคารไม่เกิน 4 เดือน (ร้อยละ 36.06) และรายได้ต่อเดือน 10,000-20,000 บาท (ร้อยละ 56.97) การประเมินความพร้อมขององค์กรต่อการใช้ E-Learning พบว่า ระดับความคิดเห็นต่อการประเมินความพร้อมขององค์กรในการใช้ E-Learning โดยรวมอยู่ในระดับมาก (x ̅=3.61) ด้านทรัพยากร (Resource readiness) มีระดับความคิดเห็นมากที่สุด (x ̅=3.95) รองลงมา คือ ด้านสภาพแวดล้อม (Environment readiness) (x ̅=3.65) และด้านการอบรม (Education readiness) (x ̅=3.24) ตามลำดับ การประเมินความพร้อมของพนักงานต่อการใช้ E-Learning พบว่า โดยรวมอยู่ในระดับมาก (x ̅=4.08) ด้านความพร้อมด้านความสนใจต่อการเรียนรู้ส่วนบุคคล (Self-Directed Learning: SDL) มีระดับความคิดเห็นมากที่สุด (x ̅=4.13) รองลงมา คือ ด้านความพร้อมด้านเทคโนโลยี (x ̅=4.03) ตามลำดับ ระดับความคิดเห็นของพนักงานต่อการยอมรับเทคโนโลยีการใช้ E-Learning โดยรวมอยู่ในระดับมาก (x ̅=3.67) ด้านความง่ายในการใช้งาน (Perceived Ease of Use) มีระดับความคิดเห็นมากที่สุด (x ̅=3.83) รองลงมา คือ ด้านทัศนคติที่มีต่อการใช้ (Attitude toward Using) (x ̅=3.61) และด้านการรับรู้ถึงประโยชน์ (Perceived Usefulness) (x ̅=3.57) ตามลำดับ และระดับความคิดเห็นของพนักงานต่อประสิทธิภาพในการใช้ E-Learning โดยรวมอยู่ในระดับมาก (x ̅=3.48) โดยประสิทธิภาพด้านความรู้ (Knowledge) และประสิทธิภาพด้านทัศนคติ (Attitude) (x ̅=3.50) รองลงมา คือ ประสิทธิภาพด้านทักษะ (Skill) (x ̅=3.45) ตามลำดับ จากการวิเคราะห์ พบว่า ปัจจัยความพร้อมขององค์กรและของพนักงานมีอิทธิพลต่อประสิทธิภาพการใช้ E-Learning โดยตรงไม่ต้องผ่านการยอมรับเทคโนโลยีการใช้ E-Learning เพราะ ค่าสัมประสิทธิ์การถดถอยในรูปคะแนนมาตรฐาน (ß) ของอิทธิพลทางตรง (Direct effect) มีค่ามากกว่าค่าสัมประสิทธิ์การถดถอยในรูปคะแนนมาตรฐาน (ß) ของการยอมรับเทคโนโลยีการใช้ E-Learning ที่เป็นอิทธิพลส่งผ่าน (Mediation effect) ทั้งนี้เพราะการฝึกอบรมหลักสูตรสินเชื่อรูปแบบ E-Learning ของธนาคารเป็นหลักสูตรบังคับในแผนการพัฒนาพนักงานที่ปฏิบัติงานสายงานด้านสินเชื่อระดับต้น (Training Roadmap) ที่มีนโยบายเชื่อมโยงกับปลดตำแหน่งเตรียมเจ้าหน้าที่สินเชื่อระดับต้นตาม Career Path ดังนั้น พนักงานที่ต้องเข้าอบรมตาม Roadmap จึงไม่จำเป็นต้องยอมรับการใช้เทคโนโลยี E-Learning ประสิทธิภาพการใช้ E-Learning จึงขึ้นอยู่กับปัจจัยความพร้อมขององค์กรและของพนักงาน โดยความพร้อมขององค์กรและของพนักงานที่มีอิทธิพลต่อประสิทธิภาพการใช้ E-Learning มีค่า Sig.= 0.000 ที่ระดับนัยสาคัญทางสถิติ 0.05 ความพร้อมของพนักงาน เป็นตัวแปรตัวแรกที่สามารถพยากรณ์ประสิทธิภาพการใช้ E-Learning ได้สูงสุด (ß=0.374) รองลงมาคือ ความพร้อมขององค์กร (ß=0.351) สมการพยากรณ์ประสิทธิภาพการใช้ E-Learning ธนาคารกรุงเทพ (จำกัด) มหาชน Y = -0.347 + 0.579 (ความพร้อมของพนักงาน) + 0.404 (ความพร้อมขององค์กร) ดังนั้น ธนาคารควรพัฒนาปรับปรุงความพร้อมด้านสภาพแวดล้อมขององค์กร ไม่ว่าจะเป็น ความพร้อมด้านองค์กร วัฒนธรรม ผู้นำ รวมทั้งพัฒนาความพร้อมด้านเทคโนโลยี เพื่อสนับสนุนให้พนักงานที่ความพร้อมที่จะเข้าเรียนผ่าน E-Learning ซึ่งส่งผลให้องค์กรสามารถนำ E-Learning ไปใช้ในการฝึกอบรมพัฒนาพนักงานให้เกิดประสิทธิภาพสูงสุด